钦定古今图书集成/理学汇编/字学典/第103卷 > 白居易
## 钦定古今图书集成/理学汇编/字学典/第103卷 > 白居易

按《旧唐书》本传：“白居易，字乐天，太原人。幼聪慧绝人，
襟怀宏放。贞元十四年，擢进士甲科。居易文辞富艳，
尤精于诗。会昌末，以太子少傅、刑部尚书致仕。”
按《东坡集》：“予年十二，先君自虔州归，为予言，近城山
中天竺寺有乐天亲书诗，笔势奇逸，墨迹如新，今四
十七年矣。余来访之，则诗已亡，有刻石存耳。”

按《东观馀论》：“乐天书不名世，然投笔皆契绳矩，时有
佳趣。”

按《宣和书谱》：“白居易书《丰年》”、《洛下》两帖，与夫杂诗，笔
势翩翩，不失书家法度。作行书妙处，与时名流相后
先。盖胸中渊著，流出笔下，便过人数等，观之者亦想
见其风概云。今御府所藏行书五：《丰年帖》《洛下帖》《生
涯帖》《刘郎中帖》《送敏中归邠宁幕》等诗。

按《容斋随笔》：“元稹《春游》一篇，白乐天书之，题云‘元相
公春游’。钱思公藏其真迹，穆父守越时，摹刻于蓬莱
阁下。”